ከነትጥቃቸው ቤተ መንግሥት የገቡ ኮማንዶዎች በጽኑ እስራት ተቀጡ
መስከረም 30 ቀን 2011 ዓ.ም. ግዳጃቸውን አጠናቅቀው በመመለስ ላይ የነበሩና ለጠቅላይ ሚኒስትር  (ዶ/ር) ጥያቄ እናቅርብ በማለት ቤተ መንግሥት ከገቡ የመከላከያ ኮማንዶ አባላት በ66ቱ ላይ ከአምስት ዓመት እስከ 14 ዓመት የሚደርስ ቅጣት ተላለፈ፡፡ በቀሪዎቹ ላይ አስተዳደራዊ ውሳኔ ተላልፎባቸዋል፡፡ኮማንዶዎቹ የተከሰሱት በቀዳሚ ወታደራዊ ፍርድ ቤት ሲሆን፣ ከ500 መቶ በላይ ታዳሚዎችና የመከላከያ ሚዲያ ባለበት በግልጽ መካሄዱልንና የመከላከያ ወታደራዊ ጠበቃ ቆሞላቸው ክሳቸውን መከታተላቸው ተገልጿል፡፡ይህ የተገለጸው ዛሬ ቅዳሜ ታኅሳስ 6 ቀን 2011 ዓ.ም. በመከላከያ ሚኒስቴር ቤላ ክላስተር የመከላከያ ወታደራዊ ፍትሕ ዳይሬክቶሬት ዳይሬክተር ኮሎኔል መሸሻ አረዳ፣ የመከላከያ ወታደራዊ ፍርድ ቤት ተከላካይ ጠበቃ ሻለቃ ደሳለኝ ዳካና የመከላከያ ወታደራዊ ዓቃቤ ሕግ ሻምበል ኃይለ ማርያም ማሞ በሰጡት መግለጫ ላይ ነው፡፡የኮማዶዎቹ ድርጊት በሁሉም የመከላከያ ሠራዊት አባላት ውስጥ ምሬትን እንደፈጠረ የገለጹት ኮሎኔል መሸሻ፣ በወታደራዊ ፖሊስ ምርመራ ተካሂዶ፣ በወታደራዊ ዓቃቤ ሕግ ክስ ተመስርቶ፣ በወታደራዊ ፍርድ ቤት ክሱ ታይቶና የወታደራዊ ጠበቃ ቆሞላቸው የተካሄደ የክስ ሒደት እንደሆነ አስረድተዋል፡፡የፍርድ ሒደቱ የተከናወነው በብላቴ ማሠልጠኛ ውስጥ ሲሆን፣ ተከሳሾቹም በታጠቅ ማረሚያ ቤት መታሰራቸውም ተገልጿል፡፡በተከሳሾቹ ላይ የተመሠረተው ክስ እንደደረሳቸው ከተከሳሾቹ ጋር ተገናኝተው ክሱ እንዲደርሳቸውና እንዲረዱት መደረጉን የተናገሩት የመከላከያ ወታደራዊ ተከላካይ ጠበቃ ሻለቃ ደሳለኝ በበኩላቸው፣ በተከሳሾቹ ጥፋተኝነትና በቅጣቱ ላይ ይግባኝ በማለት ወደ ወታደራዊ ይግባኝ ሰሚ ፍርድ ቤት ለመሄድ ዝግጅት ላይ እንደሚገኙ አክለዋል፡፡ወታደሮቹ የተመሠረተባቸው ክስ ወታደራዊ አመጽ በማነሳሳትና ትዕዛዝ ባለመቀበል መሆኑም ተነግሯል፡፡ከነትጥቃቸው ቤተ መንግሥት በገቡ የመከላከያ ሠራዊት ኮማዶዎች ላይ የተላለፉ ቅጣቶች ዝርዝር፡ -አንድ ተከሳሽ በ14 ዓመት ጽኑ እስራትሦስት ተከሳሾች በ13 ዓመት ጽኑ እስራት11 ተከሳሾች በ12 ዓመት ጽኑ እስራት12 ተከሳሾች በ11 ዓመት ጽኑ እስራትአራት ተከሳሾች በ10 ዓመት ጽኑ እስራት 16 ተከሳሾች ከዘጠኝ ዓመት እስከ ዘጠኝ ዓመት ከስድስት ወር ጽኑ እስራትሁለት ተከሳሾች በስምንት ዓመት ጽኑ እስራት10 ተከሳሾች ከሰባት ዓመት እስከ ሰባት ዓመት ከስድስት ወር ጽኑ እስራትአምስት ተከሳሾች ከስድስት ዓመት እስከ ስድስት ዓመት ከስምንት ወር አንድ ተከሳሽ በአምስት ዓመት ጽኑ እስራት ተቀጥተዋል፡፡